Folketing
2000-09-06

Og vi ser også euroen som et led i dette at give os europæere en stærkere stemme i det internationale samfund, fordi vi ved at stå sammen i Europa også står stærkere, når der skal føres internationale forhandlinger om økonomi, og i det hele taget, at vi i det internationale økonomiske samkvem kommer til at stå stærkere, når vi står sammen i Europa, end hvis vi er splittede. Så er det også en vigtig vision for os med euroen, at vi én gang for alle får afskaffet devalueringer som redskab i den økonomiske politik. Jeg er dybt, dybt uenig med dem, der mener, at det redskab skal vi endelig forbeholde os til særlige situationer, for det at nedskrive en valutas værdi som led i den økonomiske politik er usolidarisk politik, er asocial politik. Det er usolidarisk, fordi det at nedskrive sin egen valutas værdi er at stjæle handel fra naboerne, er at eksportere arbejdsløshed til naboerne, er i det hele taget at vælte problemer over på naboerne i stedet for selv at løse dem.